  Майя Бывальцева Германиысь Финстерау карын суй-пыдзыя сӧсыр спортсменъёслэн биатлонъя но куасэн бызьылонъя дуннелэн кубокез понна вожвылъяськонзылэн куинетӥ люкетэз кутскиз. Удмуртиысь Владислав Лекомцев 1-тӥ но 2-тӥ тулыспалэ биатлонын кык медаль утӥз. Со сярысь элькунысь спортъя дасяськонъя центрлэн «ВКонтакте» мерлыко огиназ ивортэмын. Нырысетӥ нуналаз спринтын ӵошатсконъёс ортчизы. Лекомцев нырысетӥ ыбылӥськонын одӥг мишеньзэ ворсатэк кельтӥз но вормисьлы Франциысь Бенжамин Давьелы 32,6 секунд келяз. Куинетӥ инты Украинаысь Григорий Вовчинский басьтӥз. 2-тӥ тулыспалэ биатлонъя нимаз бызьылонъёс ортчизы. Таяз ӵошатсконын Владислав Лекомцев зарни медаль утӥз. Кыкетӥ но куинетӥ интыосын Украинаысь Игорь Рептюх но Россиысь Александр Проньков. 3-тӥ тулыспалэ спортсменъёс шутэтскозы, пуксёнэ биатлонын ӵошатсконъёс азьланьтӥськозы. Собере куасэн бызьылонъёс ортчозы Тодэ вайытом, дуннелэн кубокезлэн нырысетӥ люкетаз Лекомцев куинь зарн но кык азвесь медальёс утӥз, кыкетӥ люкетаз – ньыль зарни.  Тегъёс: Спорт Биатлон Удмуртия ВладиславЛекомцев  